Gülarə Azaflı

Gülarə Azaflı (tam adı:Zeynalova Gülarə Mikayıl qızı; 21 mart, 1959, Azaflı, Tovuz rayonu, Azərbaycan SSR) — Azərbaycan Aşıqlar Birliyi İdarə Heyətinin üzvü, Aşıq Pəri Məclisinin sədri (2000).

 Həyatı 
Gülarə Azaflı 21 mart 1959-cu ildə Tovuz rayonunun Azaflı kəndində aşıq Mikayıl Azaflının ailəsində anadan olubGülarə Azaflı, "Görüşərik yenə biz", Bakı: "MarsPrint", 2009. səh.10–12. 1976-cı ildə Tovuz rayonu Azaflı kənd tam orta məktəbini, 1983-cü ildə Tovuz Kənd Təsərrüfatı Texnikumunu bitirib. 1983–1994-cü illərdə Gəncə Pedaqoji İnstitutunda "Çeşmə" folklor ansamblının bədii rəhbəri olub. 1985-ci ildə Gənc ozanların Gəncə şəhərində keçirilən 3-cü ümumittifaq festivalının laureatı adını qazanıb. 1984-cü ildən Aşıq Pəri Məclisinin üzvü, 2000-ci ildən isə sədridir.

Azərbaycanın bir sıra incəsənət xadimləri ilə birlikdə 1989-cu ildə İraqda, 1991-ci ildə isə Almaniyada dostluq görüşlərində iştirak etmişdir. Sonrakı 1995–1996-cı illərdə İran, İraq, Türkiyədə keçirilən müxtəlif tədbirlərdə və festivallarda iştirak edib.

2005-ci ildə Amerikanın San-Fransisko şəhərində keçirilən Dünya folklor festivalında müvəffəqiyyətlə çıxış etmişdir. 2006-cı ildə Çıldırda keçirilən "Aşıq Şenlik" festivalında, Karsda keçirilən "Akyaka Tarım" festivalında iştirak edib, ən yüksək mükafat və fəxri diplomlar alıb.

2001-ci ildə YUNESKO-nun xətti ilə keçirilən "Kitabi-Dədə Qorqud – 1300" Beynəlxalq tədbirinin iştirakçısı olub.

1989-cu ildə Kərbəla ziyarətində olmuşdur. Kərbəlada Məhəmməd Füzulinin, Ərdəbildə Şah İsmayıl Xətainin, Təbrizdə Məhəmmədhüseyn Şəhriyarın, Türkiyədə Aşıq Şenliyin, Göyçə mahalında Aşıq Ələsgərin qəbirlərini ziyarət etmişdir.

Azərbaycanın bütün bölgələrində, cəbhə xəttində, MDB ölkələrində, Dağıstanda müxtəlif tədbir və festivallarda iştirak edib. Fəxri diplomlara layiq görülüb.

Azərbaycan Aşıqlar Birliyinin V qurultayının iştirakçısı və idarə heyətinin üzvü seçilmişdir.

 Mükafatları 
1992-ci ildə Türkiyənin Konya şəhərində keçirilən aşıqlar yarışmasında baş mükafatı alıb. Türkiyənin sabiq prezidenti Süleyman Dəmirəlin şəxsi ərmağanı qızı medala layiq görülüb.

1997-ci ildə İraqda keçirilən Beynəlxalq Babil festivalından mükafatla qayıtmışdır.

2011-ci ildə aşıq sənətinin inkişafındakı xidmətlərinə və Aşıq Ələsgərin anadan olmasının 190 illik yubiley tədbirlərində fəal iştirakına görə Azərbaycan Respublikası Mədəniyyət və Turizm Nazirliyinin Fəxri Fərmanı və pul mükafatı ilə təltif olunub.

"Oskar" mədəniyyət qəzeti tərəfindən və el arasında keçirilən sorğuya əsasən 2008-ci ildə "Qızıl Mikrofon" mükafatı fəxri diplom və "İlin aşığı" adını alıb.

17 dekabr 2024-cü ildə Azərbaycanın aşıq sənəti sahəsində göstərdiyi misilsiz xidmətlərinə, xalq musiqisinin qorunub saxlanılması və gələcək nəsillərə ötürülməsindəki əvəzsiz töhfələrinə görə "Dədə Ələsgər Ocağı" İctimai Birliyinin "Aşıq Ələsgər 200" yubiley medalı və fəxri diplomu ilə təltif edilib.

 Yaradıcılığı 
Azərbaycan televiziyasında, İctimai və bir çox telekanallarda, musiqili, ədəbi-bədii proqramlarda çıxışlar edib.

"Aşıq Pəri məclisi və el şairləri", "Aşıqlar" kitablarında, İraqda çıxan "Yurd" qəzetində şeirləri dərc olunmuşdur. "Ata sənətim", "Hanı o səndəki el, Dərələyəz", "İncimərəm" adlı audio kaseti, "Aşıq Gülarə Azaflı" adlı video diski buraxılıb.

Fransada "Aşıq musiqisi antologiyası" adlı SD-kompakt diski çıxmışdır.

2009-cu ildə "Görüşərik yenə biz"Yeni kitablar: 2012. Azərbaycan dilində (sıra sayı: 117) — cuxh.ru saytı adlı 282 səhifəlik şeirlər kitabı "MarsPrint" nəşriyyatı tərəfindən çap olunmuşdur.

 İstinadlar 

 Həmçinin bax 
 Mikayıl Azaflı
 Azərbaycan Aşıqlar Birliyi

Kateqoriya:Azərbaycan aşıqları
Kateqoriya:Azərbaycanlı aşıqlar
Kateqoriya:Tovuz rayonunda doğulanlar
Kateqoriya:"Aşıq Ələsgər – 200" yubiley medalı ilə təltif edilənlər